14 të vrarë në sulmin terrorist të së martës në Kenia
Departamenti amerikan i Shtetit tha se në mesin e të vrarëve ishite edhe një amerikan
Presidenti i Kenias Uhuru Kenyatta njoftoi të mërkurën se sulmi terrorist në një hotel dhe kompleks zyrash në kryeqytetin Nairobi, ka marrë fund. Gjatë sulmit u vranë 14 vetë, ndërsa 700 civilë të tjerë u shpëtuan nga forcat e sigurisë. Përmes një fjalimi të transmetuar me televizion, Presidenti Kenyatta tha se të gjithë terroristët e sulmit të së martës ishin eliminuar. Departamenti amerikan i Shtetit tha se në mesin e të vrarëve ishte edhe një amerikan. Mes viktimave ishte edhe një shtetas britanik. Forcat keniane të sigurisë shpëtuan qindra civilë që u ndodhën në vendin e sulmit, në kompleksin DusitD2. Njerëzit janë duke i kërkuar qeverisë që të forcojë sigurinë, pasi personat e armatosur mundën të hyjnë në hotelin dhe kompleksin e zyrave në Nairobi. Sulmi tek kompleksi filloi në mesditën e së martës, me një shpërthim jashtë një banke dhe një sulm vetëvrasës me bombë në hollin e hotelit. Edhe disa orë pasi Ministri i Brendshëm i Kenias tha se situata ishte nën kontroll, ende mund të dëgjoheshin të shtëna me armë. Nuk është e qartë se kush ishte objekt i sulmit. Grupi militant islamik al-Shabab ka organizuar më parë disa sulme në Kenia, përfshirë atë të shtatorit të 2013-ës në qendrën tregtare Westgate të Nairobisë, ku u vranë 67 persona.